b"\n_START_ARTICLE_\nClaude-Louis Navier\n_START_SECTION_\nVida\n_START_PARAGRAPH_\nNavier era fill d'un advocat de Dijon, per\xc3\xb2 va quedar orfe als vuit anys i el seu oncle, Emiland Gauthey, un reputat enginyer civil de Par\xc3\xads es va encarregar de la seva educaci\xc3\xb3. El 1802, amb disset anys, va ingressar a l'\xc3\x89cole Polytechnique i, en acabar els seus estudis, va continuar al l'\xc3\x89cole des Ponts et Chauss\xc3\xa9es._NEWLINE_L'any 1807 va ser nomenat enginyer ordinari dels Cos d'Enginyers i en els anys seg\xc3\xbcents va dirigir diverses obres p\xc3\xbablique entorn de Par\xc3\xads. El 1817 va ser nomenat enginyer de primera classe i el 1822 enginyer en cap. Entre 1806 i 1819 va publicar les obres del seu oncle i mestre Emiland Gauthey i el 1819 va reeditar els tractats d'enginyeria de Bernard Forest de Belidor, afegint-hi totes les observacions matem\xc3\xa0tiques per a la seva fidel comprensi\xc3\xb3._NEWLINE_A partir de 1819 va ser professor de mec\xc3\xa0nica aplicada de l'\xc3\x89cole de Ponts et Chauss\xc3\xa9es i des de 1831 tamb\xc3\xa9 ho va ser a l'\xc3\x89cole Polytechnique.\n_START_SECTION_\nObra\n_START_PARAGRAPH_\n\xc3\x89s especialment conegut per les seves aportacions a la mec\xc3\xa0nica de fluids, ja que va formular les equacions que descriuen la din\xc3\xa0mica d'un fluid no compressible (vegeu l'article \xc2\xabHidrodin\xc3\xa0mica\xc2\xbb). Aquestes equacions es coneixen avui dia com a \xc2\xabequacions de Navier-Stokes\xc2\xbb. Tamb\xc3\xa9 \xc3\xa9s el precursor del c\xc3\xa0lcul d'estructures mitjan\xc3\xa7ant la seva hip\xc3\xb2tesi: les seccions planes romanen planes despr\xc3\xa9s d'una deformaci\xc3\xb3._NEWLINE_El seu cognom, Navier, apareix inscrit a la Torre Eiffel"